Polisiemoorde daal skerp sedert ’94Foto: SAPD, Facebook Die Suid-Afrikaanse Instituut vir Rasseverhoudinge (SAIRV) het Woensdag gesê die getal moorde op polisiebeamptes het in die afgelope 20 jaar aansienlik afgeneem. Kerwin Lebone, misdaadontleder by die SAIRV, het gesê aangesien die polisie se hoofrol voor 1994 beskou is as om die regering aan bewind te beskerm, was polisiebeamptes ŉ wesenlike teiken vir politieke aanvalle. Volgens Lebone het ŉ opname getoon dat daar tussen 1994 en 2004 altesaam 1 970 polisiebeamptes doodgemaak is. Hierdie syfer het verminder tot 945 vir die tydperk van 2005 tot 2014, ŉ afname van 52%. Die getal polisiemoorde het vanaf 252 uit 100 000 in 1994 tot 51 uit 100 000 in 2014 verminder. “Wanneer ons na die twee dekades kyk [1995-2004 en 2005-2014], is daar in die eerste dekade ná apartheid meer as dubbel soveel polisiebeamptes vermoor as in die tweede dekade,” het Lebone gesê. Hy het bygevoeg dit is kommerwekkend dat ŉ aansienlike persentasiegroep (46%) van die polisiebeamptes vermoor is terwyl hulle op ŉ klagte reageer het. Volgens Lebone kan dit moontlik dui op ŉ onverskillige houding onder polisiebeamptes wanneer hulle potensiële misdaadtonele nader. “Ondanks die daling in polisiemoorde, bly Suid-Afrika ŉ relatief gevaarlike land om polisiewerk te doen.” Hy het verwys na die getal polisiemoorde in ander lande wat ook hiervan rekord hou, soos die Verenigde Koninkryk (minder as vier moorde per jaar), Duitsland (ses per jaar) en Frankryk (vyf per jaar). “Selfs in die VSA word daar slegs 50 moorde op polisiebeamptes per jaar aangemeld – ŉ baie lae getal in vergelyking met Suid-Afrika sŉ, veral as daar in ag geneem word dat die VSA se bevolking Suid-Afrika se bevolking verreweg oortref,” het Lebone gesê. Die SAIRV vermoed redes vir die vermindering in polisiemoorde is die algehele daling in die moordgetal, privaat veiligheidsmaatskappye wat al meer die eerste reaksiebeamptes op tonele is en gemeenskappe wat toenemend self boosdoeners vastrek en hulle aan die polisie oorgee.